AUGUSTINUS FAVARONI DE ROMA

Berlin, Staatsbibliothek lat. 852, ff. 209va-vb

ed. M. Brinzei

[209va] Eructavit cor meum verbum bonum. Ps. 44

Indagator divinorum solerti indagine

Perscrutator secretorum vigenti acumine

Reservator archanorum in genti conamine

Revelator premiorum clarenti ymagine,

Lucide percipiet quod cuius doctrina instruit:

Plenum irriguum excellentis piaculi.

Sacrum edulium subvehentis vehiculi.

Aptum remedium imminentis periculi.

Altum donarium rutilantis vernaculi.

Ipse eructavit

Verbum mundificum mentis nostre diluitivum.

Verbum vivificum mentis nostre sublevativum.

Verbum salvificum mentis nostre liberativum.

Verbum deificum mentis nostre solidativum.

Sed Magister in hoc quarto libro eructavit

Grate mentis irrigate verbum emundationis.

Rate mentis educate verbum confortationis.

Recte mentis emundate verbum liberationis.

Sancte mentis premiate verbum retributionis.

Igitur Magister in hoc quarto libro eructavit:

Verbum mundificum promens vitam gratiformem salvativam animarum.

Verbum deificum docens vitam sanctiformem collativam gratiarum.

Verbum rectificum ditans vitam rectriformem purgativam macularum.

Verbum salvificum scrutans vitam pleniformem refectivam incolarum.

Minor quo ad singulas eius partes patet hunc quartum inspicienti. Sed declaro breviter articolos propositionis maioris.

Primum principale. Dicebam enim in prima parte maioris quod cuius doctrina instruit plenum irriguum ex collectis piaculi, eructavit verbum mundificum mentis nostri diluitivum. Plenum namque irriguum sacri fontis baptismatis mentis nostre maculas diluit atque abstrigit. Unde MAGISTER distinctione tertia: « celebratur », inquit, « hoc sacramentum tantum in aqua », « ut intelligatur quod sicut sordes corporis ac vestes aqua abluit, ita baptismus maculas anime sordesque vitiorum emundando abstrigit ». Hinc bene in sermone de cena domini que, inquit, est gratia per baptismum qui est inicium sacramentorum omnium in quo complantamur similitudini mortis Christi utique purgativa delictorum. Quid enim potest facere de immundo conceptu semine nisi qui solus est mundus et in quem peccatum non cadit Deus huius quidem gratie sacramentum prius erat circumcisio ut originalis rubiginem culpe que manaverat aparentibus primis cultellus eraderat, sed veniente domino qui agnus est totus suavis et mitis cuius iugum suave est et onus bene optime satis mutatum est ut inventam rubiginem cum unctione sancti spiritus scilicet aqua dilueret. Sed « detrahe verbum » ait beatus AUGUSTINUS *Super Iohannem*, « et qui est aqua nisi aqua ? Accedit Verbum ad elementum, et fit sacramentum ». Unde est mentis nostre diluitivum.

Secundum principale. Dicebam secundo quod cuius doctrina instruit sacrum edulium subvehentis vehiculi eructavit verbum vivificum mentis nostre sublevativum. Nam velud panis ille corporalis quem pluebat Deus patribus in deserto populum anticuum ad promisionis terram per desertum eduxit. Ita sacrum edulium sacrii corporis Christi « fideles huius seculi desertum transeuntes in celo subvehit. Unde recte viaticum appelatur quia in via nos reficiens usque in patriam reducit ». Verba sunt MAGISTRI distinctione 8. Sed quid est hoc sacramentum edulium nos in celo [209vb] subvehens ? Numquid Verbum vivificum? verbum etenim loquitur dicens qui manducat me et ipse vivet propter me <Ioh. 6, 58> hinc BERNARDUS 33 *Sermone Super Canticis*: ‘Habet’, inquit, ‘et verbum, sed in carne , michi apponitur veritas, sed in sacramento. Angelus ex adipe frumenti saginatur, et inde saturatur grano, me oportet interim quodam sacramenti cortice esse contentum, carnis furfure, littere palea, velamine fidei. Et hect alia sunt que gustata afferunt mortem si non de primitiis Spiritus quantucumcumque accipiant condimentum. (…) Denique absque Spiritu et sacramentum ad iudicium sumitur, et caro non prodest quidquam, littera occidit, et fides mortua est. Sed spiritus est qui vivificat, ut vivam in eis’. Ideo eructavit verbum vivificum mentis nostre sublevativum.

Tertium principale. Dicebam tertio quod cuius doctrina instruit aptum remedium imminentis periculi ipsum eructavit verbum salvificum mentis nostre liberativum naufragio eterne perditionis nos liberat. Est enim, secundum IERONIMUM : ‘secunda tabula post naufragium’ ‘que longe positis’ a Deo ut ad eum revertantur ‘necessaria est’, ut patet distinctione 14. A Deo autem elongari perire est. Unde psalmigraphus: omnes qui elongant se a te domine peribunt perdidisti omnes qui fornicantur abste. Ioh. <72, 27> eructavit verbum mentis nostre liberantivum.

Quartum principale. Dicebam quarto quod cuius doctrina instruit altum donarium rutilantis vernaculi ipse eructavit Verbum deficium mentis nostris solidarium. Beati, inquit psalmigraphus, qui habitant in domo tua, Domine, in secula seculorum laudabunt te. <Ps. 83, 5>. Etenim iusti fulgebunt sicut sol in conspectu Dei. <Eccl. 17, 16> Hii sunt vernaculi celestium mansionum, de quorum beatifico MAGISTER primo a 43 distinctione usque ad finem libri quibus dicitur: Ego dixi dii estis et filii excelsi omnes <Ps. 81, 6>, qui tanta plenitudine gratiarum et boni confirmati solidantur ut decetero per peccatum cadere omnino non possint. Unde Beatus AUGUSTINUS In *Enchiridion* ‘post resurrectionem facto universo, impletoque iudicio, suos fines habebunt civitates due, una Christi altera diaboli, una bonorum altera malorum utraque tamen angelorum et hominum istis voluntas illis facultas non poterit esse peccandi vel ulla conditio moriendi.

Ideo eructavit verbum deidicum mentis nostre solidativum et sic de tota maiori. Ex quibus quatuor conclusiones intelligo videlicet quod MAGISTER in hoc quarto eructavit verbum quo

Mundum pandit renovari grata forma decorari ex divino regule.

Quo mundum pandit roborari vique summe elevari ex ameno parabulo.

Quo mundum pandit remevari rata norma regulari ex superno modulo.

Quo mundum pandit premiari alto palmo honorari cum divino iubilo.

Dicat igitur Magister de se ipso eructavit cor meum verbum bonum.

Que fuerunt verba vestris reverentis etc. Inquibus verbis:

Latens misterium nobis clare reserari quia eructavit. Eructavit enim abstendica a constitutione mundi

Valens sacramentum nobis vere condonari, quia eructavit cor. Nunc enim aperuit nobis cor suum Iudicum 16 <18>.

Petens collitivum nobis pure adaptari, quia eructavit cor nostrum verbum, quod probat sanitatis reparate Verbum destinationis misit verbum suum, et sanavit eos Ps.<106, 20>

Patens effectivum nobis mentis commendari, quia eructavit cor meum verbum bonum quod probat bonitatis domontrate signum propalationis. Ego ostendam tibi omne bonum. Ex 33 <19> quod nobis concedat que in seculo seculorum vivit et regnat.